127 miliarder unndras beskatning

- MÅ ADVARE: Økokrimsjef Trond Erik og strategisk analytiker Ellen S. Kittelsbye føler holdningene til skatt er så dårlige at de ser seg nødt til å advare. Foto: Eivind Griffith Brænde

Slår alarm om skattemoral

(VG Nett) Økokrim-sjef Trond Eirik Schea slår alarm om slapp, norsk skattemoral. Han anslår at det norske folk unndrar over 100 millarder kroner fra beskatning.

Oppdatert 22. desember 2010

Artikkelen er over ni år gammel

Økokrim har for første gang laget det de kaller en «trusselvurdering, for 2011-2012».

Den konkluderer med at velferdssamfunnet er under press.

- 40 prosent av alle nordmenn synes svart arbeid er ok. Det er bekymringsfullt mange og innebærer langt på vei en legitimering av lovbrudd i en stor del av befolkningen, sier Schea.

- Ikke i riktig retning

- Vi ser en utvikling i holdninger og moral, som i hvert fall ikke går i riktig retning. Kjappe klipp og egen velferd, fremstår som viktigere enn å følge reglene. Da er samfunnet på vei mot noe vi vil advare mot, sier Økokrim-sjefen.

I sin rapport viser Økokrim til en beregning skattemyndighetene i Sverige har gjort, hvor de har kommet til at ti prosent av den utliknede skatten, er unndratt og at det utgjør fem prosent av Sveriges BNP.

LES OGSÅ: 500 østlendinger har innrømmet skattesynder

«Omregnet til 2009-tall tilsvarer fem prosent av norsk BNP 127 milliarder kroner», heter det i Økokrim-rapporten.

- Vi ser få forskjeller mellom Sverige og Norge som skulle tilsi at vi ikke vil ha omtrent samme nivå på skatteunndragelsene i Norge, sier han.

Miliardbeløp

For første gang har Økokrim sammen med blant andre økoteamene i politidistriktene foretatt en risikovurdering, hvor de rangerer ulike former for kriminalitet.

Disse områdene endte på toppen av listen:

Skattekriminalitet, trygdebedrageri og korrupsjon.

- Dette er områder vi utfra en risikobetraktning mener bør prioriteres de neste årene. Skattekriminalitet er en stor risiko for samfunnet, fordi omfanget er så enormt. Ofte dreier sakene vi behandler om noen millioner kroner. Skattekrimmen tapper til sammenlikning samfunnet for anslagsvis over 100 milliarder kroner. Det forteller litt om perspektivene og grunnen til at dette er et område som må prioriteres, sier han.

LES OGSÅ: Mistenker advokater for slusing av milliarder til skatteparadiser

- Det samme gjelder trygdebedrageri. Det dreier seg om små beløp i enkeltsakene, men samlet snakker vi om milliardbeløp. Hver femte nordmann er på trygd. Funn i Sverige viser at halvparten av feilutbetalingene til trygd, skyldes bevisst feilinformasjon fra søkeren.

Korrupsjon

I rapporten griper de spesielt fatt i våre nye landsmenn.

«Mange synes å være godt kjent med sine rettigheter, men ikke fullt så godt kjent med sine plikter. I spesielle miljøer kan det synes som om misbruk av det norske trygdesystemet er akseptabelt, og det er indikasjoner på at oppskrifter på hvordan velferdsordninger kan utnyttes, sirkulerer».

- Vi ser en trend som vi synes vi bør fortelle om, sier Schea.

Det tredje området som anses for å utgjøre en stor trussel mot samfunnet er korrupsjon.

- Korrupsjon er en trussel mot demokratiet og tett knyttet til grådighet i et samfunn, sier strategisk analytiker Ellen S. Kittelsbye i Økokrim.

Publisert: 22.12.10 kl. 00:30 Oppdatert: 22.12.10 kl. 19:13

Les også